《晓发苕溪将次径山呈通判廖明略学士》
宋代·释道潜

明星耿耿出天东，结束篮舆伴我公。蔼蔼梅香侵晓陌，斑斑旗脚转春风。

胜游此日尘埃外，回首它年梦寐中。绝景小诗难壮观，当看醉笔吐长虹。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。